مين هما انيجما (Enigma)؟ ومين هم القائمون على ظهور اللغز ده؟ فى الحقيقة ENIGMA مش مجرد فريق، انما هو مشروع زى ما بيقول صاحبه وهو مايكل كريتو (Michael Cretu) معروف بردو بـ اسم Curly M.C واتولد فى 18 مايو 1957 فى بوخارست, رومانيا مغنى، كاتب للأغانى، عازف، ملحن، موزع ومنتج. وهو الرجل اللى ورا انيجما, فى سنة 1965 بدأت رحلت مايكل الموسيقية بـ دخوله مدرسة للشباب والموسيقيين الموهوبين. وكان وقتها البيانو هو الالة الموسيقية الرئيسة بالنسبة له، بدأ يعزف البيانو وهو خمس سنين. وفى سنة 1968 راح باريس ودرَس الموسيقى هناك لمدة خمسة شهور. وفى عام 1975 سافر برا رومانيا و اتنقل لـ هامبورج, ألمانيا. دخل كلية الموسيقى فى فرانكفورت. وكان فى الفترة دى بيعزف لشوية ناس مقابل فلوس و عشان يأمن تكاليف الدراسة، اتخرج من الكلية سنة 1978 بتميّز. وبدأ العمل كمؤلف موسيقى فى الاستوديوهات، وبردو كموزع للأغانى. طلّع اول ألبوم خاص له سنة 1979 وكان اسمه "Moon, Light And Flowers"، و أخد الجايزة الدهبية كمنتج للألبوم. وأصدر ألبوم تانى سنة 1983. وفى سنة 1985 أخد مراكز متقدمة كأحسن منتج وأحسن كاتب للأغانى، وأحسن عازف على الكيبورد Keyboard.